L’Ajuntament de Paterna i l’Institut Valencià de la Dona col•laboren en la lluita per la igualtat i contra la violència de gènere
13/10/2015

# L’Ajuntament de Paterna i l’Institut Valencià de la Dona col•laboren en la lluita per la igualtat i contra la violència de gènere

[![Les regidores Eva Pérez i Paqui Periche durant la reunió mantinguda hui en l’Ajuntament de Paterna amb la directora general de l’Institut Valencià de la Dona i la Igualtat de Gènere, Anaïs Menguzzato](/images/noticias/2015/10/reunion-violencia-genero.jpg)](/images/noticias/2015/10/reunion-violencia-genero.jpg)

13.10.2015

Les regidores Eva Pérez i Paqui Periche s’han reunit hui amb la directora general de l’Institut Valencià de la Dona i la Igualtat de Gènere, Anaïs Menguzzato

L’Ajuntament de Paterna s’ha convertit este matí en escenari d’exposició i anàlisi de les actuacions municipals i autonòmiques previstes per a combatre la violència de gènere i fomentar la igualtat entre hòmens i dones per mitjà de la trobada que han mantingut la regidora de Sostenibilitat i Educació, Eva Pérez i la regidora de Tradicions, Cultura i Foc, Paqui Periche amb la directora general de l’Institut Valencià de la Dona i per la Igualtat de Gènere, Anaïs Menguzzato.

Al llarg de les dos hores que ha durat la reunió, les tres dones han coincidit a destacar la necessitat de redoblar els esforços i la implicació per part de les administracions públiques per a lluitar contra la violència de gènere en tots els àmbits, des del pla educatiu fins al familiar.

Durant la trobada, les regidores han explicat a Menguzzato tota l’activitat que realitza el consistori per a lluitar contra esta violència masclista i fer de Paterna un municipi on veïns i veïnes visquen i convisquen en igualtat de condicions i d’oportunitats.

Entre altres coses, han parlat del Pla d’Igualtat que està duent a terme, tant a nivell municipal com a nivell orgànic del consistori, la carrera que han organitzat contra la violència de gènere el pròxim 22 de novembre en memòria de la paternera Ana Aibar i inclús el Manifest contra la Violència de gènere que, l’últim dijous de cada mes, celebren a les portes del consistori per a homenatjar les dones mortes a causa d’esta violència eixe mes.

Finalment, Anaïs Menguzzato els ha transmés tot el suport de la conselleria en la prevenció i atenció a les víctimes de la violència de gènere alhora que els ha explicat algunes mesures que estan posant en marxa per a millorar la situació i condicions de les dones, com per exemple, l’adaptació curricular per a introduir en les aules polítiques d’igualtat, la inclusió de clàusules socials en els contractes que es realitzen des de les administracions públiques i les xarrades, tallers i jornades que es realitzaran en els instituts dels municipis per a fomentar la igualtat de gèneres.